als_Latn dik_Latn sag_Latn
“Ndërtimi i fabrikës së kokainës”, reagon PD
Partia Demokratike ka reaguar në lidhje me operacionin e djeshëm të zbulimit të laboratorit të drogës në Elbasan. Përmes një deklarate për media, Sekretari i Përgjithshëm i PD-së, Arben Ristani ka dënuar faktin sesi grupi kriminal kishte gjetur të gjitha lehtësitë për ndërtimin e një fabrike të tillë droge në zemër të Shqipërisë.“Opozita nuk është e mërzitur, por është thellësisht e shqetësuar, e tronditur, si gjithë qytetarët e vendit nga fakti se me ardhjen e Edi Ramës në pushtet, Shqipëria po kthehet në një Kolumbi të Europës ashti siç për fat të keq kanë lajmëruar edhe mediat europiane. Ne jemi të shqetësuar se një sipërmarrje kriminale e prodhimit dhe trafikimit të kokainës arrin të instalohet në Shqipëri e të ushtrojë aktivitet e qetë, derisa e konstatuan policitë partnere europiane”,-deklaroi sekretari Ristani. Sipas Arben Ristanit, një fakt i tillë është dëshmi kryekëput e dështimit të luftës kundër narko-trafikut. “Ndërtimi i një fabrike droge të prodhimit e përpunimit të kokainës, disa kilometra larg Tiranës, është një fakt tronditës i dështimit të qeverisë në luftën kundër narko-trafikut. Nuk mund të ndodhë, nuk ka asnjë shans të ndodhë një aktivitet i këtyre përmasave dhe kaq i organizuar, nëse Qeveria do të ishte në krye të detyrës duke kontrolluar territorin e duke luftuar trafikun e drogës”,- ka thënë Ristani. Më tej, Ristani theksoi se nuk është koha për mburrje pasi suksesi i takon partnerëve europianë. “Fabrika e kokainës hedh poshtë gjithë mashtrimet për suksese imagjinare të Ministrit të Brendshëm, i cili pak ditë më parë mburrej se Shqipëria nuk ishte më vend i prodhimit të drogës. Arrestimi i autorëve dhe kapja e kokainës, nga një grup i besueshëm i partnerëve europianë brenda policisë shqiptare, pas informacionit dhe insistimit të partnerëve, është fakt i dështimit total të Edi Ramës dhe qeverisë së tij, dhe aspak arsye për rrahje gjoksi. Nuk kishte ndodhur prej 10 vitesh, që krimi i organizuar ndërkombëtar të gjente të tilla lehtësi sa të instalonte një fabrikë të madhe droge mu në zemër të Shqipërisë”,-tha sekretari Ristani. Në vazhdim, Sekretari i Përgjithshëm i PD-së ka përgëzuar punën e policisë partnere për rrëzimin e kësaj organizate kriminale. “Partia Demokratike përgëzon policitë partnere që bënë të mundur shkuljen e këtij cibani të përbindshëm droge nga Shqipëria. Çdo orë po dalin të dhëna dhe fakte tronditëse për përfshirjen në këtë organizatë të njerëzve të lidhur me pushtetin”,-ka deklaruar Arben Ristani. Në përfundim sekretari Ristani ka kërkuar transparencë për lidhjet që kanë të ndaluarit me zyrtarët e lartë të qeverisë.“Ne po e pyesim sot Edi Ramën, a kanë lidhje me këtë organizatë kriminale të afërm të funksionarëve të lartë të qeverisë? A kanë lidhje me këtë organizatë kriminale, financues të fushatës së Partisë Socialiste në zgjedhjet e fundit? Kohës së mburrjeve dhe mashtrimeve të kësaj qeverie po i del boja dita ditës. Opozita do garantojë minimalisht transparencën për shqiptarët”,-përfundon sekretari i përgjithshëm Ristani.
Operacioni antidrogë – policia gjermane, dosje edhe për shtetas të tjerë të përfshirë në trafikun e drogës
Pamje filmike, fotografi e përgjime telefonike e ambientale, janë provat e siguruara nga prokurorë të krimeve të rënda që lidhin 11 personat e arrestuar si anëtarë të një rrjeti të trafikut të drogës, të përbërë nga 9 shqiptarë dhe 2 kolumbianë. Në superaksionin antidrogë të organizuar nga INTERPOL, EUROPOL dhe shërbimi i Inteligjencës Gjemane dhe pa përfshirjen e policisë shqiptare nga mundësia e dekonspirimit të operacionit, u sekuestruan 97 kilogram kokainë, në dy vende të ndryshme, një sasi prej 19 dhe 77 kilogramësh dhe afro 20 kilogram përzierës droge. Sasia e heroinës së pastër është vetëm 19 kilogram, ndërsa pjesa tjetër nuk është përcaktuar ende dhe priten analizat laboratorike. Besohet se kokaina është ajo që u gjet në makinën e Saimir Batkut, të ndaluar në Tiranë. Ndërsa lënda tjetër, u gjet në laboratorin e ngritur në Xibrakë të Elbasanit. Tre anëtarë të grupit u arrestuan gjatë natës, ndërsa 8 të tjerët gjatë ditës së djeshme. Por policia nuk përjashon mundësinë e arrestimeve të tjera, teksa njoftoi zyrtarisht se operacioni i kryesuar nga prokurorë të krimeve të rënda nuk është mbyllur ende. Policia tha se aktiviteti kriminal i këtij rrjeti kishte shtrirje ndërkombëtare nga Amerika Latine në Ballkan dhe me destinacion Europën Perëndimore. Dy kolumbianët rezultojnë se ishin sjellë në Shqipëri për të përpunuar kokainën, në laboratorin e ngritur në disa ish –magazina të rezervave të shtetit, në Xibrakë të Elbasanit. Mes të arrestuarve është edhe Ermal Hoxha, nipi i ish-diktatorit Enver Hoxha. Burime të Prokurorisë të krimeve të Rënda bëjnë të ditur se ai është filmuar dhe fotografuar disa herë duke hyrë dhe duke dalë nga laboratori i kokainës i ngritur në Xibrakë.
Veç drogës anëtarëve të arrestuar të këtij grupi iu gjetën edhe 359 mijë euro, mbi 4 mijë dollarë, karta krediti me vlerë 4500 dollarë, një automatik, dy pistoleta, tre armë gjahu dhe fishekë të kalibrave të ndryshëm. Pjesa më e madhe e parave u gjet gjithashtu në makinën e Saimir Batkut.
Një sasi e konsiderueshme lëndësh që shërbenin për përzjerjen e drogës u gjet gjithashtu në laboratorin e ngritur në Xibrakë të Elbasanit. Si prova për dokumentimin e aktivitetit kriminal të këtij grupi do të shërbejnë edhe një sasi e konsiderueshme dokumentash të ndryshme, si mandate arkëtimi, kupona tatimore etj., të cilat hedhin dritë mbi aktivitetin kriminal të shtetasve të lartëpërmendur. Ndërkohë që Prokuroria e Krimeve të Rënda dhe policia kanë filluar hetimin pasuror dhe kanë vendosur të për sekustrim asetet kriminale të pjesëtarëve të kësaj organizate kriminale. Akuzat e ngritura ndaj anëtarëve të saj janë “Trafikimi i Lëndëve Narkotike”, “ Organizimi dhe drejtimi i organizatave kriminale lidhur me prodhimin, fabrikimin ose trafikun e paligjshëm të narkotikëve dhe “Armbajtje pa leje e Armëve dhe Municioneve Luftarake”.
als_Latn als_Latn als_Latn als_Latn als_Latn als_Latn